Ukuoru juga
Ukuoru juga asub Ida-Virumaal Sillamäe linna loodeosas, Päite panga idaserval. Joa kõrgus on 6 meetrit. Varem oli Ukuoru juga, mis langes tõelisse Ukuorgu, madalam, kuid kuna Nõukogude perioodil kasutati tõelist Ukuorgu prügimäena, siis kaevati Ukuojale uus säng. Selle tulemusena muutus joa pangalt allalangemise koht ja kerkis joa kõrgus. Vahetult pärast juga suubub Ukuoja kosena merre. Kuivematel perioodidel on Ukuoja sageli veeta. Sillamäe sadama kaldarajatiste ehituse ajal muudeti veelkord Ukuoja sängi lääne suunas ning Ukuoru juga sai jällegi uue (kolmanda) langemiskoha Päite pangalt. Seoses Sillamäe sadama ehitusega on Ukuoru juga hävitatud.